All Blacks het beker dalk reeds verloor | Maroela Media
All Blacks het beker dalk reeds verloor
Die Wêreldbeker vorder fluks en ek wonder of die All Blacks nie die Wêreldbeker verlede Saterdag met hul skitterende oorwinning teen die Franse verloor het nie.
Paradoksaal sal sommiges seker sê maar kom ons kyk ŉ bietjie na die permutasies. (Ek weet die laaste rondte van die uitspeelwedstryde moet nog plaasvind en enigiets is moontlik)
Soos sake nou staan moet Frankryk teen Engeland speel en die All Blacks teen Argentinië. Frankryk en die All Blacks dring deur.
Suid-Afrika speel teen Australië en Ierland teen Wallis. Wallis het ook ŉ nuwe benadering en kan dalk breed in die Iere se pad staan om ook vir die volgende ronde te kwalifiseer.
Suid Afrika en Ierland/Wallis dring deur. Nou is dit die Bokke teen die All Blacks en die Franse teen die Iere.
Die finaal tussen die Bokke en Frankryk is dus nie so vergesog nie. Gestel die Bokke verloor, dan is dit die Franse en die All Blacks in ŉ eindstryd – dit sal die tone laat omkrul van lekkerte. Kan jy jou nou indink watter druk op die All Blacks sal wees. Die Franse is die span wat hulle nagmerries laat kry juis vanweë die rugby-geskiedenis tussen die twee lande.
Ek dink die Franse het takties korrek gespeel om makliker in die finaal te kom. Dis maar my beskeie mening en die tyd sal leer of my bespiegelinge sal waar word.
Die Curriebeker begin ook nou einde se kant toe staan en die dinge begin ook nou interessant raak. Die Bulle het aanvanklik swak begin, maar het nou weer op die spoor gekom. As die Bulle kwalifiseer vir die uitspeelwedstryde kan nie een ander span gerus slaap nie. (Veral nie die Sharks nie, want hulle spelpeil het verseker die kreeftegang gegaan.)
Die Bulle weet wat van hulle verwag word onder sulke omstandighede. Al is dit ŉ jong span, loop die tradisie van baie bekers en baie titels soos ŉ goue draad deur die gange van Loftus en dit het die neiging om af te gee, selfs op jongelinge.
Ten spyte van al die “groot” rugby moet ŉ mens nie die ander Suid-Afrikaanse kompetisies vergeet of ignoreer nie. Gelukwense aan die Pukke met die wen van die klubkampioenskapstoernooi. In die proses moes hulle met die Maties en UJ afreken om die kampioen te kon word.
Afrikaner eerste, dan die res